wickkiey/tamil-wikipedia-chunked huggingface dataset:
# ஜம்மு காஷ்மீர் தொகுதிகள் மறுவரையறை அறிக்கை

2019 ஜம்மு காஷ்மீர் மறுசீரமைப்பு சட்டத்தின் கீழ் நிறுவப்பட்ட புதிய ஜம்மு காஷ்மீர் ஒன்றியப் பகுதிகான சட்டமன்றத் தொகுதிகள் மற்றும் நாடாளுமன்றத் தொகுதிகளின் எண்ணிக்கை மற்றும் அதன் எல்லைகளை வரையறை செய்வதற்கு இந்திய உச்ச நீதிமன்றத்தின் ஓய்வு பெற்ற நீதியரசர் ரஞ்சனா பிரகாஷ் தேசாய் தலைமையில், இந்தியத் தலைமை தேர்தல் ஆணையர் சுசில் சந்திரா மற்றும் ஜம்மு காஷ்மீர் ஒன்றியப் பகுதியின் தேர்தல் ஆணையாளர் கே. கே சர்மா ஆகிய இரண்டு உறுப்பினர்கள் கொண்ட ஆணையம் 6 மார்ச் 2020 அன்று அமைக்கப்பட்டது.  
2011 இந்திய மக்கள் தொகை கணக்கெடுப்பின்படி தொகுதிகள் மறுவறை செய்யப்பட்டுள்ளது. இந்த ஆணையம் தனது அறிக்கை 5 மே 2022 அன்று இந்தியத் தேர்தல் ஆணையத்திடம் வழங்கியது. தேர்தல் ஆணையம் அதனை பரிசீலனை செய்து, ஜம்மு காஷ்மீரின் தொகுதிகளை மறுவரையறை செய்த அறிக்கையை ஏற்றுக் கொண்டது.
# ஜம்மு காஷ்மீர் தொகுதிகள் மறுவரையறை அறிக்கை

## மொத்த சட்டமன்றத் தொகுதிகள்

தொகுதிகள் மறுவரையறை செய்வதற்கு முன்னர் முன்னதாக, ஜம்மு காஷ்மீரில் 111 இடங்கள் சட்டப்பேரவை தொகுதிகள் இருந்தன. அதில் காஷ்மீர் பகுதிக்கு 46, ஜம்மு பகுதிக்கு 37 மற்றும் லடாக் பகுதிக்கு 4 சட்டமன்றத் தொகுதிகள் இருந்தன. இது தவிர 24 தொகுதிகள் பாகிஸ்தானால் நிர்வகிக்கப்படும் காஷ்மீரில் இருந்தது. லடாக் தனி ஒன்றியப் பகுதியாகப் பிரித்த பிறகு, ஜம்மு காஷ்மீர் பகுதியில் 107 சட்டமன்றத் தொகுதிகள் மட்டுமே எஞ்சியிருந்தது.  
ஜம்மு காஷ்மீர் மறுசீரமைப்பு சட்டத்தில், இந்த இடங்கள் 114 ஆக அதிகரிக்கப்பட்டது. இதில் 90 இடங்கள் ஜம்மு காஷ்மீருக்கும், 24 இடங்கள் பாகிஸ்தானால் நிர்வகிக்கப்படும் காஷ்மீருக்கும் ஒதுக்கப்பட்டது.  
மே 2022-இல் தொகுதிகள் மறுவரையறை செய்த பின்னர், [[ஜம்மு காஷ்மீர் (ஒன்றியப் பகுதி)|ஜம்மு காஷ்மீர் ஒன்றியப்] பகுதியில் மொத்தம் 90 சட்டமன்றத் தொகுதிகளும், 5 நாடாளுமன்றத் தொகுதிகளும் கொண்டிருக்கும். அதில் காஷ்மீர் பிரதேசம் 47 சட்டமன்றத் தொகுதிகளையும், ஜம்மு பிரதேசம் 43 சட்டமன்றத் தொகுதிகளையும் கொண்டிருக்கும். சட்டப்பேரவைத் தொகுதி ஒரே மாவட்டத்திற்குள் இருக்குமாறு தொகுதிகள் வரையறை செய்யப்பட்டுள்ளது.
# ஜம்மு காஷ்மீர் தொகுதிகள் மறுவரையறை அறிக்கை

## மொத்த சட்டமன்றத் தொகுதிகள்

### தனித் தொகுதிகள்

2011 இந்திய மக்கள் தொகை கணக்கெடுப்பின்படி ஜம்மு காஷ்மீர் சட்டமன்றத்திற்கு முதன் முறையாக பட்டியல் சமூகத்தினருக்கு 7 தனித் தொகுதிகளும், பட்டியல் பழங்குடியினருக்கு 9 தனித் தொகுதிகளும் ஒதுக்கப்பட்டுள்ளது. இதற்கு முன்னர் பழங்குடி மக்களுக்கு சட்டமன்றத்தில் ஒதுக்கீடு செய்யப்படவில்லை.
# ஜம்மு காஷ்மீர் தொகுதிகள் மறுவரையறை அறிக்கை

## மொத்த சட்டமன்றத் தொகுதிகள்

### புதிய சட்டமன்றத் தொகுதிகள்

ஜம்மு பிரதேசத்தில் ரஜௌரி மாவட்டம், கிஷ்துவார் மாவட்டம், தோடா மாவட்டம், உதம்பூர் மாவட்டம், கதுவா மாவட்டம் மற்றும் சம்பா மாவட்டப் பகுதிகளைக் கொண்டு புதிய 6 புதிய சட்டமன்றத் தொகுதிகள் நிறுவப்படுகிறது. காஷ்மீர் பிரதேசத்தில் குப்வாரா மாவட்டப் பகுதியைக் கொண்ட புதிய சட்டமன்றத் தொகுதி நிறுவப்படுகிறது.
# ஜம்மு காஷ்மீர் தொகுதிகள் மறுவரையறை அறிக்கை

## நாடாளுமன்றத் தொகுதிகள்

18 சட்டமன்றத் தொகுதிகளுக்கு ஒரு நாடாளுமன்றத் தொகுதி வீதம், புதிய ஜம்மு காஷ்மீர் ஒன்றியப் பகுதி மொத்தம் 5 நாடாளுமன்றத் தொகுதிகள் கொண்டிருக்கும். அவைகள் பாரமுல்லா, ஸ்ரீநகர், அனந்த்நாக்-ரஜோரி, உதம்பூர் மற்றும் ஜம்மு நாடாளுமன்றத் தொகுதிகள் ஆகும்.
# ஜம்மு காஷ்மீர் தொகுதிகள் மறுவரையறை அறிக்கை

## இதனையும் காண்க

- ஜம்மு காஷ்மீர் சட்டமன்றம்
- ஜம்மு காஷ்மீர் மறுசீரமைப்புச் சட்டம் 2019
# வில்லியம் கேமரன்

**வில்லியம் கேமரன்** (ஆங்கிலம்: *William Cameron*) என்பவர் மலேசியா, பகாங், மாநிலத்தில், கேமரன் மலையைக் கண்டுபிடித்தவர் என நினைவு கூரப்படுகிறது.  
இவரின் நினைவாக அந்த மலைக்கு **கேமரன் மலை** அல்லது **கேமரன் ஐலண்ட்ஸ்** என்று பெயர் சூட்டப்பட்டது.  
1880-ஆம் ஆண்டில் அவர் பகாங்கிலும், பின்னர் சிலாங்கூர் மற்றும் பேராக் மாநிலங்களிலும் ஆய்வுகள் செய்தவர். 1885-ஆம் ஆண்டில் நீரிணை குடியேற்றப் பகுதிகளில் *(Straits Settlements)* சிறப்பான ஆய்வுகள் செய்ததற்காக, இவருக்கு 'அரசு ஆய்வாளர் மற்றும் புவியியலாளர்' *(Government Explorer and Geologist)* எனும் கௌரவப் பட்டம் வழங்கப்பட்டது.
# வில்லியம் கேமரன்

## வரலாறு

ஐக்கிய இராச்சியம் கிளாஸ்கோ நகரில் பிறந்தவர். அங்கு உயர்நிலைப் பள்ளிப் படிப்பைப் படித்த பின்னர், ஒரு கணக்காளராகப் பணியாற்றினார். பின்னர் அவர் ஆஸ்திரேலியாவுக்கு குடிபெயர்ந்தார். அங்கு அவர் புவியியல் துறையில் உயர்க்கல்வி பெற்றார்.  
வில்லியம் கேமரன், ஆஸ்திரேலியாவில் இருந்து ஐரோப்பாவிற்குத் திரும்பிச் சென்றார். பிராங்கோ-ஜெர்மன் போரில் *(Franco-German War)* பிரெஞ்சு இராணுவத்துடன் இணைந்து போர் நிருபராகப் பணியாற்றினார். அந்தக் கட்டத்தில் ஓர் உளவாளியாகக் கைது செய்யப்பட்டார். மரண தண்டனை விதிக்கப்பட்டது.. இருப்பினும் அரச தந்திர தலையீட்டினால் விடுவிக்கப்பட்டார்.
# வில்லியம் கேமரன்

## வரலாறு

### சிங்கப்பூரில் வில்லியம் கேமரன்

சிறிது காலம், லண்டனில் அரசாங்க நிதித் துறையில் பணியாற்றினார். பின்னர் அவர் சிங்கப்பூர் சென்றார். அங்கு அவரின் சகோதரர் ஸ்ட்ரெய்ட்ஸ் டைம்ஸ் *(Straits Times)* பத்திரிகையின் உரிமையாளராக இருந்தார்.  
வில்லியம் கேமரனுக்குத் திருமணமாகி, குழந்தைகள் சிலர் இருந்தனர். 1886 நவம்பர் 20-ஆம் தேதி சிங்கப்பூரில் பார்சி லாட்ஜ் *(Parsee Lodge)* எனும் இடத்தில் காலமானார்.
# வில்லியம் கேமரன்

## வரலாறு

### பிரித்தானியர்களின் ஓய்வுத் தளம்

1885-ஆம் ஆண்டு பிரித்தானியரின் ஆட்சிக் காலத்தில், அவர்களின் ஓய்வுத் தளமாக விளங்கிய இந்தக் கேமரன் மலை, 1925-ஆம் ஆண்டுக்குப் பிறகு விவசாயத் துறையில் பிரசித்திப் பெறத் தொடங்கியது.  
கேமரன் மலையைப் பற்றி நில ஆய்வுகளை மேற்கொண்ட சர் வில்லியம் கேமரன், தன்னுடைய ஆய்வுக் குறிப்புகளைச் சமர்ப்பிக்கும் போது, சுழிப்பு முனைகளைக் கொண்ட மலைகள் இருப்பதாகவும், பல பகுதிகளில் மென்மையான சரிவுகள் இருப்பதாகவும் கூறினார்.
# வில்லியம் கேமரன்

## வரலாறு

### சர் இயூ லோ

அந்தக் காலகட்டத்தில் பேராக் மாநிலத்தின் பிரித்தானிய ஆளுநராக சர் இயூ லோ (*Sir Hugh Low*) என்பவர் இருந்தார். வில்லியம் கேமரனின் நில ஆய்வுகளைப் பற்றி அவர் கேள்விப்பட்டார்.  
அந்த மலைப் பகுதியில் ஒரு நல ஆக்க நிலையத்தையும்; உடல் நலம் பாதுகாக்கும் இடத்தையும் உருவாக்கலாம் என்று விருப்பம் தெரிவித்தார். பின்னர் கேமரன்மலை உருவாக்கப்பட்டது.
# பாரதிதாசன் தொழில்நுட்பக் கல்லூரி

**பாரதிதாசன் தொழில்நுட்பக் கல்லூரி** என்பது 1999ஆம் ஆண்டு பாரதிதாசன் பல்கலைக்கழகத்தால் திருச்சிராப்பள்ளியில் நிறுவப்பட்ட ஒரு பொறியியல் கல்லூரி ஆகும். இது காஜாமலை வளாகத்தில் ஆரம்பிக்கப்பட்டது. 2001ஆம் ஆண்டு தெற்கு வளாகத்திற்கு இடமாற்றம் செய்யப்பட்டது. கல்விக் கட்டடங்கள் தவிர இங்கு உள்விளையாட்டு அரங்கமும், விடுதிக் கட்டடங்களும் உள்ளன.  
இது ஆரம்பத்தில் நான்கு தொழில்நுட்பப் பிரிவுகளுடன் ஆரம்பிக்கப்பட்டது. அவை உயிரித் தொழில்நுட்பம், தகவல் தொழில்நுட்பம், பாறைவேதிப்பொருள் தொழில்நுட்பம் மற்றும், மருந்து இயற்பியல் மற்றும் தொழில்நுட்பம் ஆகியவை ஆகும். 2005ஆம் ஆண்டு முதல் இக்கல்வி நிறுவனம் தன்னாட்சியுடன் செயல்பட ஆரம்பித்தது. இக்கல்வி நிறுவனம் 2007ஆம் ஆண்டு திருச்சி அண்ணா பல்கலைக் கழகத்தால் எடுத்துக் கொள்ளப்பட்டது. இது தற்போது திருச்சி அண்ணா பல்கலைக் கழகத்தின் ஓர் அங்கமாக உள்ளது.
# திக்கெல் பழுப்பு இருவாய்ச்சி

**திக்கெல் பழுப்பு இருவாய்ச்சி** (*Tickell's Brown hornbill*) (*அனோரினசு திகெல்லீ*), *துருப்பிடித்த கன்னமுள்ள இருவாய்ச்சி* என்றும் அழைக்கப்படுகிறது. இது பர்மா மற்றும் அதை ஒட்டிய மேற்கு தாய்லாந்தில் உள்ள காடுகளில் காணப்படும் இருவாய்ச்சி ஆகும். ஆசிடனின் பழுப்பு இருவாய்ச்சி சில சமயங்களில் திக்கலின் பழுப்பு இருவாய்ச்சியின் துணையினமாகக் கருதப்படுகிறது.
# திக்கெல் பழுப்பு இருவாய்ச்சி

## விளக்கம்

திக்கெல் பழுப்பு இருவாய்ச்சி சுமார் நீளமுடைய நடுத்தர அளவிலான இருவாய்ச்சி ஆகும். மேலே அடர் பழுப்பு நிறமும் கீழே சிவப்பு-பழுப்பு நிறத்துடன், ஆண் பிரகாசமான கன்னங்கள் மற்றும் தொண்டையுடன் காணப்படும். இளம் வயது இருவாய்ச்சி வயது வந்த ஆண்களை ஒத்திருக்கின்றது.
# திக்கெல் பழுப்பு இருவாய்ச்சி

## வாழ்விடம்

திக்கெல் பழுப்பு இருவாய்ச்சி மலையடிவாரத்திலிருந்து 1500 மீ உயரம் வரை உள்ள பசுமையான மற்றும் இலையுதிர் மலைக் காடுகளில் வாழ்கிறது. இது கூட்டாக, குழுக்களாக இனப்பெருக்கம் செய்கிறது. மரம் வெட்டுதல் மற்றும் விவசாயத்திற்கான காடு அழிப்பினால் இதன் வாழ்விட இழப்பு இதன் வரம்பிற்குள் அதிகமாக இருப்பதாக அறியப்படுகிறது. பறவையியல் வல்லுநரான சாமுவேல் திக்கெல் என்பவரை இதனுடைய விலங்கியல் பெயர் நினைவுகூருகிறது.
# மிட்டிலீனி சமர் (கிமு 406)

**மிட்டிலீனி சமர்** (*Battle of Mytilene* என்பது கிமு 406 இல் ஏதென்சுக்கும் எசுபார்த்தாவிற்கும் இடையே நடந்த ஒரு போர் ஆகும். இதில் எசுபார்த்தன்கள் வெற்றி பெற்றனர்.  
நோட்டியம் போருக்குப் பிறகு, எசுபார்த்தன் கூட்டணியின் கடற்படைக்கு படைத்தலைவராக லைசாந்தருக்கு பதில் கால்லிக்ராட்டிடஸ் என்பவர் நியமிக்கபட்டார். லெஸ்போசில் மிதிம்னாவில் திடீர் தாக்குதல் நடத்திய அவர், ஏதெனியன் கடற்படைத் தளபதி கோனனுக்கு ஒரு செய்தியை அனுப்பினார், கடலில் கோனனின் ஆதிக்கத்துக்கு முற்றுப்புள்ளி வைப்பதாக அறிவித்தார். அதன்பிறகு விரைவில், கால்லிக்ராட்டிடஸ் கோனனின் எழுபது கப்பல்களைக் கடலில் கண்டு, லெஸ்போசில் உள்ள மிட்டிலீனி துறைமுகத்தை நோக்கி அவரைப் பின்தொடர்ந்தார். அங்கு நடந்த போரில், கோனான் முப்பது கப்பல்களை இழந்தார். மேலும் கோனானின் கப்பற்படையை கடலில் முற்றுகையிட்டபோது, அவர் தன்னிடம் எஞ்சியுள்ள நாற்பது கப்பல்களை கரையேற்றினார். இருந்தாலும் கால்லிக்ராட்டிடஸ் அவரை தரையில் சுற்றி வளைத்தார்.  
பெலோபொன்னேசியர்களின் முற்றுகை குறித்த தகவலை தெரிவிக்க கோனான் இரண்டு கப்பல்களை அனுப்பினார். அதில் ஒன்று ஹெலஸ்பாண்டிற்கும் மற்றொன்று திறந்த வெளி கடலிலும் அனுப்பப்பட்டது. பெலோபொன்னேசியர்கள் பிந்தையக் கப்பலைக் கைப்பற்றினர். ஆனால் முந்தைய கப்பல் தப்பிச் சென்று ஏதென்சில் கோனனின் அவல நிலையை அறிவித்தது. இதற்கிடையில், கேனானுக்கு உதவுவதற்காக மிட்டிலீன் நீரிணைக்கு கூடுதலாக வந்த பத்து ஏதெனியன் கப்பல்களையும் காலிக்ராட்டிடாஸ் கைப்பற்றினார்.  
கோனனின் அவல நிலையை அறிந்ததும், ஏதென்சு நூற்றுப் பத்து கப்பல்களைக் கொண்ட ஒரு கடற்படையை சாமோசுக்கு அனுப்பியது. அங்கு வந்த கடற்படையினர் சாமியன்கள் மற்றும் பிற கூட்டாளிகளிடமிருந்து கூடுதல் கப்பல்களைத் திரட்டி, கடற்படையின் அளவை நூற்று ஐம்பதாக ஊயர்த்திக் கொண்டு வந்தனர். ஏதெனியர்களை இடைமறிக்க காலிக்ராட்டிடாஸ் தனது கட்டுப்பாட்டில் இருந்த கப்பல்களில் நூற்று இருபதுடன் பயணம் மேற்கொண்டார்; இது பெரிய அர்ஜினூசி போராக உருவெடுத்தது.
# உரோசா மின்சிட்டு

**உரோசா மின்சிட்டு** (*Rosy minivet*)(*பெரிகுரோகோடசு ரோசசு*) என்பது *கேம்பேபாகிடே* குடும்பத்தில் உள்ள ஒரு பறவை சிற்றினமாகும். ஆணின் இறக்கைகள் மற்றும் வாலில் அடர் இளஞ்சிவப்பு/இளஞ்சிவப்பு நிறமும், மற்ற மின்சிட்டுகளில் பிரகாசமான மஞ்சள் நிறத்திற்கு எதிராகப் பெண் ஆலிவ்/ஆலிவ் மஞ்சள் நிறமும் இருப்பதால் இவை மற்ற மின்சிட்டுகளிலிருந்து வேறுபடுகிறது. ஆண் மற்றும் பெண் இரு மின்சிட்டுகளும் மேலே சாம்பல் நிறத்தில் காணப்படும்.
# உரோசா மின்சிட்டு

## பரவல்

உரோசா மின்சிட்டு ஆப்கானித்தான், வங்காளதேசம், பூட்டான், சீனா, இந்தியா, லாவோஸ், மியான்மர், நேபாளம், பாக்கித்தான், தாய்லாந்து மற்றும் வியட்நாம் ஆகிய நாடுகளில் காணப்படுகிறது. இந்தியாவில், இமயமலையின் மேற்கிலிருந்து கிழக்கே அருணாச்சல பிரதேசம் மற்றும் நாகாலாந்து மற்றும் மணிப்பூர் மலைகளில் காணப்படுகிறது. தீபகற்பத்தில் குளிர்காலத்தில் காணப்படும். உரோசா மின்சிட்டின் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# ஜெர்மி அயர்ன்சு

**ஜெர்மி ஜான் அயர்ன்சு** (பிறப்பு: 19 செப்டம்பர் 1948) என்பவர் இங்கிலாந்து நாட்டு நடிகர் ஆவார். இவர் பிரிஸ்டல் ஓல்ட் விக் தியேட்டர் பள்ளியில் கிளாசிக்கல் பயிற்சி பெற்ற பிறகு, தனது நடிப்பு வாழ்க்கையை 1969 இல் மேடைநாடகங்கள் மூலம் தொடங்கினார். அதை தொடர்ந்து 1984 இல் ஒரு நாடகத்தில் சிறந்த நடிகருக்கான டோனி விருதைப் பெற்றார்.  
இவர் 1981 இல் ஒளிபரப்பான 'பிரிட்ர்ஷேடு ரெவிசிட்டேட்' என்ற தொடரில் நடித்ததற்காக பிரித்தானியாவில் மிகவும் அறியப்பட்ட நடிகர் ஆனார். அதை தொடர்ந்து கப்கா (1991), தி லயன் கிங் (1994), எராகன் (2006), மார்ஜின் கால் (2011), அசாசின்ஸ் க்ரீட் (2016), பேட்மேன் வி சூப்பர்மேன்: டவுன் ஆஃப் ஜஸ்டிஸ் (2016), ஜஸ்டிஸ் லீக் (திரைப்படம்) (2017), சாக் சினைடரின் ஜஸ்டிஸ் லீக் (2021). போன்ற பல திரைப்படங்களில் நடித்துள்ளார்.  
2015 இல் ஐயன்ஸ் எலிசபெத் I என்ற வரலாற்று குறுந்தொடர்களில் தோன்றினார், அதற்காக கோல்டன் குளோப் மற்றும் சிறந்த துணை நடிகருக்கான எம்மி விருதைப் பெற்றார். 2011 முதல் 2013 வரை, ஷோடைம் வரலாற்றுத் தொடரான 'தி போர்கியாஸ்' என்ற தொடரிலும் போப் அலெக்சாண்டர் VI ஆகவும் நடித்தார். இவர் 2019 இல் எச்பிஓவின் 'வாட்ச்மேன்' என்ற தொலைக்காட்சி தொடரில் அட்ரியன் வெய்ட்/ஓசிமாண்டியாஸ் ஆக தோன்றினார். இவர் தனது நடிப்புத்திறன் மூலம் திரைப்படத்திற்காக அகாதமி விருதையும், தொலைக்காட்சிக்காக எம்மி விருதையும், நாடகத்துறைக்காக டோனி விருதையும் வென்ற அமெரிக்காவில் "நடிப்பின் மும்மடங்கு" பெற்ற சில நடிகர்களில் இவரும் ஒருவர் ஆனார்.
# ஜெர்மி அயர்ன்சு

## ஆரம்ப வாழ்க்கை மற்றும் கல்வி

அயர்ன்சு 19 செப்டம்பர் 1948 இல் வைட்டுத் தீவுல் உள்ள கோவ்ஸில் ஒரு கணக்காளரான பால் டுகன் அயர்ன்சு மற்றும் பார்பரா ஆனி ப்ரெரட்டன் பிரைமர் ஆகியோருக்கு மகனாக பிறந்தார். இவருக்கு கிறிஸ்டோபர் (பிறப்பு 1943) என்ற ஒரு சகோதரரும் மற்றும் ஃபெலிசிட்டி அன்னே (பிறப்பு 1944) என்ற ஒரு ஒரு சகோதரியும் உண்டு. இவர் 1962 முதல் 1966 வரை டோர்செட்டில் உள்ள சுயாதீன ஷெர்போர்ன் பள்ளியில் கல்வி பயின்றார். நான்கு பேர் கொண்ட பள்ளி இசைக்குழுவின் '4 பில்லர்ஸ் ஆப் விஸ்டம்' என்ற இசைக்குழுவில் டிரம்மர் மற்றும் ஹார்மோனிகா வாசிப்பாளராக இருந்தார்.
# கொடுவாய்

**கொடுவாய்** தமிழ்நாட்டின் திருப்பூர் மாவட்டத்தில் தாராபுரம் - திருப்பூர் நெடுஞ்சாலையில் அமைந்துள்ள ஒரு நகரம் ஆகும். இங்கு கொடுவாய் பெரியபெருமாள் கோயில், கொடுவாய் நாகேஸ்வரர் சுவாமி திருக்கோவில் புகழ்பெற்ற கோவில்கள் உள்ளன. கொடுவாயில் அரசு உயர்நிலைப் பள்ளியும் உள்ளது.  
இது திருப்பூர் தெற்கு வட்டம், பொங்கலூர் ஊராட்சி ஒன்றியம் மற்றும் எஸ். அவிவனாசிபாளையம் ஊராட்சியின் கீழ் வருகிறது.
# ஜெராண்டுட் மாவட்டம்

**ஜெராண்டுட் மாவட்டம்** (ஆங்கிலம்: *Jerantut District*; மலாய்: *Daerah Jerantut*; சீனம்: 而连突县; ஜாவி: ﺟﺮﻧﺘﻮﺕ ); என்பது மலேசியா, பகாங் மாநிலத்தில் உள்ள ஒரு மாவட்டம். இதன் தலைப் பட்டணம் ஜெராண்டுட்.  
ஜெராண்டுட் மாவட்டம் பகாங் மாநிலத்தின் மிகப் பெரிய மாவட்டமாகும். இந்த மாவட்டத்தின் வட எல்லையில் கிளாந்தான், திராங்கானு மாநிலங்கள் உள்ளன. தெற்கே தெமர்லோ மாவட்டம், மாரான் மாவட்டம்; மேற்கே லிப்பிஸ் மாவட்டம், ரவுப் மாவட்டம்; கிழக்கே குவாந்தான் மாவட்டம் ஆகிய மாவட்டங்கள் உள்ளன. ஜெராண்டுட் மாவட்டத்தில் தெம்பிலிங் ஆறு ஓடுகிறது.
# ஜெராண்டுட் மாவட்டம்

## வரலாறு

பகாங் மாநிலத்தின் முதல் அரசரான சுல்தான் அகமட் வான் அகமட் காலத்திலேயே, ஜெராண்டுட் எனும் பெயர் புழக்கத்தில் இருந்ததாக வரலாற்றுச் சான்றுகள் கூறுகின்றன.  
ஜெராண்டுட் மாவட்டத்தின் பழைய பெயர் சிம்பாங் அம்பாட் *(Simpang Empat)*. பிரித்தானியர்களின் ஆட்சி காலத்தில் ஜெராண்டுட் நகரத்திற்கு சங்சன் 4 (Junction 4) என்று பெயர் வைத்தார்கள்.
# ஜெராண்டுட் மாவட்டம்

## சுற்றுலா இடங்கள்

பகாங் ஆற்றின் ஜெராண்டுட் பகுதியில் நீர் பெருக்கம் ஏற்படுவது உண்டு. மீன் பிடிப்பவர்கள் அதை ‘அவாங் துட்’ (*Awang Tut*) என்று அழைத்தார்கள். அந்தப் பெயரே, காலப் போக்கில் ஜெராண்டுட் என்று பெயர் மாற்றம் கண்டது.  
சுற்றுலா பயணிகளை ஈர்க்கும் இடங்களாக லதா மெராவுங் நீர்வீழ்ச்சி *(Lata Meraung Waterfall)*, மலேசியப் பழங்குடியினர் குடியிருப்புகள், குனோங் தகான், குனோங் பெனோம், ராபிள்சியா பாதுகாப்பு மையம் (ஆங்கிலம்: *Rafflesia Conservation Center*) போன்றவை அமைகின்றன. பகாங் மாநிலத்தின் பெரிய மாவட்டமான ஜெராண்டுட், அண்மைய காலங்களில் மிகத் துரிதமான வளர்ச்சியைக் கண்டு வருகிறது.
# ஜெராண்டுட் மாவட்டம்

## துணை மாவட்டங்கள்

ஜெராண்டுட் மாவட்டம் 10 துணை மாவட்டங்களைக் கொண்டது. இந்த மாவட்டத்தில் 125 கிராமங்கள் உள்ளன.  
- உலு தெம்பிலிங் - *Hulu Tembeling*
- தெம்பிலிங் தெங்ஙா - *Tembeling Tengah*
- புலாவ் தாவர் - *Pulau Tawar*
- தெபிங் திங்கி - *Tebing Tinggi*
- உலு செக்கா - *Hulu Cheka*
- பெடா - *Pedah*
- புராவ் - *Burau*
- கோலா தெம்பிலிங் - *Kuala Tembeling*
- தே - *Teh*
- கெலோலா - *Kelola*
# ஜெராண்டுட் மாவட்டம்

## அரசியல்

### நாடாளுமன்ற மக்களவைத் தொகுதி

| நாடாளுமன்றம் | தொகுதி | நாடாளுமன்ற உறுப்பினர் | கட்சி |
| --- | --- | --- | --- |
# ஜெராண்டுட் மாவட்டம்

## அரசியல்

### மாநிலச் சட்டமன்றம்

| நாடாளுமன்றம் | மாநிலச்
சட்டமன்றம் | தொகுதி | சட்டமன்ற
உறுப்பினர் | கட்சி |
| --- | --- | --- | --- | --- |
# ஜெராண்டுட் மாவட்டம்

## ஜெராண்டுட் தமிழ்ப்பள்ளி

ஜெராண்டுட் மாவட்டத்தில் ஒரு தமிழ்ப்பள்ளி மட்டுமே உள்ளது. அப்பள்ளியில் 144 மாணவர்கள் பயில்கிறார்கள். 15 ஆசிரியர்கள் பணியாற்றுகிறார்கள்.  
| CBD2037 | ஜெராண்டுட் | SJK(T) Jerantut | **ஜெராண்டுட் தமிழ்ப்பள்ளி** | 27000 | 144 | 15 | } |
| --- | --- | --- | --- | --- | --- | --- | --- |  
- **ஜெராண்டுட் தமிழ்ப்பள்ளி படங்கள்**
# அவிநாசிபாளையம்

**அவினாசிபாளையம்** என்பது இந்தியாவின் தமிழ்நாடு மாநிலத்தில் அமைந்துள்ள திருப்பூர் மாவட்டத்தில் உள்ள பொங்கலூர் ஒன்றியத்தில் உள்ள ஒரு கிராமம் ஆகும். இது தெற்கு அவினாசிபாளையம் ஊராட்சிக்கு உட்பட்டது. இது மாவட்ட தலைமையகமான திருப்பூரில் இருந்து தெற்கு நோக்கி 22 கி.மீ. தொலைவில் அமைந்துள்ளது. பொங்கலூரில் இருந்து 7 கி.மீ. மாநிலத் தலைநகர் சென்னையில் இருந்து 449 கி.மீ தொலைவில் அமைந்துள்ளது. இந்த ஊர் கோவை - திருச்சி நெடுஞ்சாலை மற்றும் திருப்பூர் - தாராபுரம் நெடுஞ்சாலை சந்திப்பில் அமைந்துள்ளது.
# அவிநாசிபாளையம்

## புகழ்பெற்ற கோவில்கள்

- தெற்கு அவினாசிபாளையம் பகவதியம்மன் கோயில்
- தெற்கு அவினாசிபாளையம் செல்லாண்டியம்மன் கோயில்
- தெற்கு அவினாசிபாளையம் மாரியம்மன் கோயில்
# சு. கல்யாணசுந்தரம்

**சு. கல்யாணசுந்தரம்** (*S. Kalyanasundaram*)(பிறப்பு சூன் 24, 1940) என்பவர் இந்திய அரசியல்வாதியும் தமிழகத்தினைச் சார்ந்த நாடாளுமன்ற மாநிலங்களவை உறுப்பினரும் ஆவார்.  
இவர் தஞ்சாவூர் மாவட்டம் கும்பகோணம் அருகே உள்ள பம்பப்படையூர் கிராமத்தினைச் சார்ந்தவர். இவரது தந்தை சுந்தரராஜன் இந்திய தேசிய காங்கிரசு கட்சியின் தலைவர்களில் ஒருவர் ஆவார். கும்பகோணம் அரசுப் பள்ளியில் கல்வி பயின்ற கல்யாணசுந்தரம், திராவிட இயக்கத்தில் தன்னை இணைத்துக்கொண்டார். இவர் திராவிட முன்னேற்றக் கழக அரசியல்வாதி ஆவார்.
# சு. கல்யாணசுந்தரம்

## வகித்தப் பதவிகள்

ஒருங்கிணைந்த கும்பகோணம் ஒன்றியப் பெருந்தலைவர், தஞ்சை மாவட்ட கூட்டுறவு பால்வள தலைவர், மாவட்ட ஊராட்சிக்குழு துணைத் தலைவராக எனப் பலபொறுப்புகளை வகித்துள்ளார். இவர் தற்பொழுது திராவிட முன்னேற்றக் கழகத்தின் வடக்கு மாவட்டச் செயலாளராக உள்ளார்.
# சு. கல்யாணசுந்தரம்

## வகித்தப் பதவிகள்

### நாடாளுமன்ற உறுப்பினர்

கல்யாணசுந்தரம் 2022ஆம் ஆண்டு சூன் மாதம் நடைபெற இருந்த நாடாளுமன்ற மாநிலங்களை உறுப்பினருக்கான தேர்தலில் திமுக சார்பில் வேட்பாளராக மனுத்தாக்கல்செய்திருந்தார். இத்தேர்தலில் போட்டி இல்லாததால், போட்டியின்றி தேர்ந்தெடுக்கப்பட்டதாக அறிவிக்கப்பட்டுள்ளது.
# சு. கல்யாணசுந்தரம்

## குடும்பம்

கல்யாணசுந்தரம் கனகவள்ளி என்பரைத் திருமணம் செய்து கொண்டார். இந்த இணையருக்கு மூன்று மகன்கள் உள்ளனர். இவர்களில் முத்துச்செல்வன் என்ற மகன் தற்போது மாவட்ட ஊராட்சிக்குழு துணைத் தலைவராக உள்ளார்.
# வல்லாட்டம்

**வல்லாட்டம்** அல்லது **வல்லுப்போர்** என்பது இருவர் விளையாடும் ஒரு பலகை விளையாட்டாகும். இது வல்லு என்ற சங்கக்காலப் பலகை விளையாட்டுகளில் ஒரு வகையாகும். சதுரங்க விளையாட்டின் தாய் விளையாட்டாக அறியப்படும் இவ்விளையாட்டு பழங்காலத்திலேயே தமிழர்களால் பொது மன்றங்களில் ஆர்வமுடன் விளையாடப்பட்டுள்ளதால் வல்லாட்டமானது *தமிழர்களின் சதுரங்கம் (Chess of the Tamils / Tamilar vallattu / தமிழர் வல்லாட்டு)* என அழைக்கப்படுகிறது. சங்க இலக்கியங்களில் இவ்விளையாட்டைப் பற்றிய குறிப்புகள் உள்ளமையால் இது ஏறக்குறைய கி.மு.3ஆம் நூற்றாண்டிலேயே விளையாடப்பட்டுள்ளதை அறிய முடிகிறது.
# வல்லாட்டம்

## விளையாட்டு

இவ்விளையாட்டு ஊர்களின் நடுவே பொது மன்றங்களில் விளையாடப்படும். எண்பேராயம் என்ற சங்கக்கால அரசு முறைமையில் இவ்விளையாட்டு எட்டுக் கட்டங்களாகப் பிரிக்கப்பட்டுள்ளது. கீழடி அகழாய்வில் கிடைத்துள்ள காய்களை ஆராய்ந்தபோது அது சதுரங்கம் போன்றதொரு விளையாட்டு என்பதை அறிந்து கொள்ள முடிகிறது.
# வல்லாட்டம்

## விளையாட்டு

### வல்லுப்பலகை

வல்லாட்டம் ஆடப்படும் பலகை வல்லுப்பலகை என்று அழைக்கப்பட்டதாகக் கலித்தொகைப் பாடல் 94 குறிப்பிடுகிறது. முதியவர்கள் இதனை விளையாடியதாக அகநானூறு 377ஆம் பாடல் குறிப்பிடுகிறது. வல்லுப்பலகையானது நிறுத்தி வைக்கப்பட்டிருந்ததாகவும் அதை ஒரு குள்ளமான உயரத்துடன் ஒப்பிட்டும் கலித்தொகை கூறுவதால் இது சதுர வடிவில் ஏறக்குறைய இரண்டு முதல் மூன்றடி வரையான சதுரப் பலகையாக இருந்துள்ளதை அறிய முடிகிறது. வல்லாட்டத்தைப் பலகையில் மட்டுமில்லாமல் வீடுகளின் தரையிலும் விளையாடியதாகப் புறநானூறு குறிப்பிடுகிறது.  
**அரங்கு** என்பது விளையாட்டுகளில் வரையப்படும் கட்டங்களைக் குறிக்கும் சொல். "பெரியோரின் அவையில் நூற்களைக் கல்லாதவன் பேசுவதென்பது, அரங்கு இல்லாமல் வட்டாடுவதை போன்றது" என்று திருக்குறள் குறிப்பிடுகிறது. இங்கு அரங்கு என்பது வட்டாடும் கோட்டுடைய அறையைக் குறிக்கிறது. இது வட்டரங்கு, கட்டரங்கு என இரண்டு வகைப்படுகிறது. இதில் வல்லாட்டமானது கட்டரங்கு வகையைச் சார்ந்தது.
1. **வட்டரங்கு** என்பது விளையாட்டிற்கு வரையப்படும் வட்டம் ஆகும். வட்டரங்கு வரைந்து சிறுவர்கள் நெல்லிக்காய் வைத்து வட்டாடிய செய்தி பற்றி நற்றிணைப் பாடல் எனக் குறிப்பிடுகிறது.
1. **கட்டரங்கு** என்பது விளையாட்டுப் பலகையில் வரையப்படும் கட்டங்கள் அல்லது சதுரமான கோடுகளைக் குறிக்கும். பழங்காலத்தில் பலகை விளையாட்டுகளில் வரையப்பட்ட இந்த அறைகள் கட்டம் என்று அழைக்கப்பட்டதைப் பெருங்கதை நூல் குறிப்பிடுகிறது. கட்டரங்கு என்ற சொல் சதுரங்க விளையாட்டைக் குறிக்கும் **சதுரங்** என்ற சொல்லுடன் நெருங்கிய தொடர்பு கொண்டுள்ளது. வல்லாட்டத்தில் ஒரு காயைக் குறிவைத்துச் சூழ்ந்து கொள்ளும் முறை **கட்டம் கட்டுதல்** எனப்படுகிறது. இது இன்றும் பேச்சு வழக்கில் உள்ளது.
# வல்லாட்டம்

## விளையாட்டு

### வல்லுக்காய்கள்

விழுப்புரம் மாவட்டம் தென்பெண்ணை ஆற்றங்கரையில் கண்டுபிடிக்கப்பட்ட பழமையான கருப்பு மற்றும் சிகப்பு வண்ண வல்லாட்ட காய்கள் பழமையானவை ஆகும்.கோவை போளுவாம்பட்டியில் நடைபெற்ற அகழாய்வில், சங்கக்கால மக்கள் யானை, குதிரை, போர்மறவர், மன்னர் போன்ற விளையாட்டுக் காய்களைச் சுடுமண்ணில் செய்து விளையாடியதற்கான ஆதாரங்கள் கிடைத்துள்ளனது. மேலும் அங்கு பல சதுரங்கக் காய்கள் போன்ற சுடுமண் விளையாட்டுக் காய்கள் கிடைத்துள்ளன. வல்லாட்டக் காய்களைப் பற்றிய இலக்கியக் குறிப்பில் பருவப் பெண்ணின் முலைபோல் உள்ளதாக குற்றாலக் குறவஞ்சி கூறுவதால், அகன்ற அடிப்பகுதியும் சிறிய மேல்பகுதியும் கொண்ட கூர் வடிவிலான காய்களும் பிற்காலத்தில் பயன்படுத்தப்பட்டுள்ளதை அறிய முடிகிறது.  
**கோட்டை** என்பது வல்லாட்டத்தில் யானையைக் குறிக்கும் தமிழ்ச் சொல். சங்க இலக்கியங்களில் எதிரிகளின் கோட்டையைத் தகர்க்க யானை பயன்படுத்தப்பட்டதை அகநானூறு கூறுகிறது . இதன் தொடர்ச்சியாக சதுரங்க யானைக் காயும் தமிழில் கோட்டை (சதுரங்கக் காய்) என்று அழைக்கப்பட்டது. தென்னிந்தியாவில்தான் முதன்முதலாக யானைப்படை உருவாக்கப்பட்டதாகவும் அது பெரும்பாலும் எதிரிப் படையினரின் கோட்டைகளை அழிக்கப் பயன்படுத்தியதாகவும் தாமசு ட்ரவுட்மேன் தனது ‘எலிஃபன்சு அண்ட் கிங்குசு: ஆன் என்விரான்மென்றல் இசுட்டரி’ (Elephants and Kings: An Environmental History) என்ற நூலில் குறிப்பிட்டுள்ளார் . இதனால் கோட்டை என்ற சொல் யானையைக் குறிக்க வல்லாட்டத்தில் பல காலமாகப் பயன்படுத்தப்பட்டு வந்துள்ளதை அறிய முடிகிறது. தமிழர்களின் படையணிகளில் யானைப்படையே மிக முக்கியமானதாகும். வல்லாட்டத்திற்கு **யானைக்குப்பு** என்ற பெயரும் உள்ளது. இதனை நாலாயிர திவ்யப்பிரபந்த வியாக்கினமான ஈடு குறிப்பிடுகிறது. யானைக்குப்பு என்பதற்கு யானையினை வைத்து விளையாடும் விளையாட்டு என்றும் பொருள். சீனர்கள் சதுரங்க விளையாட்டை யானை சதுரங்கம் என்ற பொருள் கொண்ட (சியாங்) xiàngqí 象棋 என்று அழைக்கின்றனர். இச்சீனச் சொல்லின் முதற்பகுதியாகிய 象 (சியாங்) என்றால் உருவம் அல்லது யானை என்று பொருள். இரண்டாவது பகுதியாகிய 棋 (சி) என்றால் சதுரங்கம். இதுவும் யானை விளையாட்டு என்ற பொருளையே தருகிறது.**கோட்டைவிடுதல்** என்பது வல்லாட்டத்தில் யானைக்காயின் இழப்பை குறிக்கும் சொல்லாகும்.
# வல்லாட்டம்

## விளையாட்டு

### வல்லுநர்

வல்லாட்டத்தில் தேர்ச்சி பெற்றவர்கள் **வல்லுநர்** என்று அழைக்கப்பட்டனர். இதன் தொடர்ச்சியாக இன்றும் ஒரு துறையில் சிறந்து விளங்குபவர்களை வல்லுநர் என்றே அழைக்கும் வழக்கம் தொடர்கிறது.
# வல்லாட்டம்

## எண்பேராயம்

வல்லாட்டத்தில் சங்கக்கால ஆட்சி முறையான எட்டு முக்கியத் தலைமை கொண்ட எண்பேராயம் எனும் முறையில் காய்களும் அதற்கான கட்டங்களும் அமைந்துள்ளன.
தமிழ்நாட்டு மன்னர்களுக்குப் பாதுகாப்பாக இருந்தவர்களை எண்பேராயம் என்று பகுத்துக் காட்டுவது சங்கக்கால வழக்கம். கரணத்தின் திரள்கள், வாய்க்கடை காப்போர், நகரி மாக்கள், படைத்தலைவர், கிளைச்சுற்றம், யானை ஊர்வோர், குதிரை ஊர்வோர், காவிதியர் ஆகியோர் அந்த ஆயத்தில் இடம்பெற்றிருந்ததாக நிகண்டுநூல் குறிப்பிடுகிறது.
இவர்களை முறையே  
1. செயலாளர்
1. காவல்
1. ஊர் தலைவர்
1. படைத்தலைவர்
1. தொண்டர் படை
1. யானை படை
1. குதிரை படை
1. உழவர் படை  
என உணர்ந்து கொள்ளலாம்.**எண்பேராயம்** என்பதனைத் தொல்காப்பியம் **எட்டுவகை நுதலிய அவையம்** எனக் குறிப்பிடுகிறது. இது வாகைத் திணையின் முப்பது துறைகளில் ஒன்று. சேரன் செங்குட்டுவன் அவையில் எண்பேராயம் இருந்ததாகச் சிலப்பதிகாரம் குறிப்பிடுகிறது. இந்த எண்பேராயத்தின் வெளிப்பாடாகவே வல்லாட்டத்தில் எட்டு அறைகள் ஒதுக்கப்பட்டுள்ளன. காவல் எட்டுக் கட்டங்களிலும் மன்னரும் மற்ற எழுவரும் மீதக் கட்டங்களிலும் நிறுத்தப்படுகின்றனர். காவல் மிக முக்கியமானதாக அறியப்பட்டதனால் இதனைப் புறக்கடைக் காப்பாளர் என்று நிகண்டு குறிப்பிடுகிறது. இதற்கு முதல்வரிசைக் காவலர்கள் எனப் பொருள்.
# வல்லாட்டம்

## தொன்மக்கதை

தமிழ் மக்களின் நம்பிக்கைப்படி வல்லாட்டத்தின் தோற்றுவாய் போர்க்கடவுள் முருகன் ஆவார்.காஞ்சிபுரத்தில் உள்ள வல்லக்கோட்டைக்கு அருகில் உள்ள திருப்பட்டி என்னும் ஊரில், முருகன் வல்லாட்ட போர்நகர்வினை உருவாக்கியதால் அருகிலுள்ள கோட்டை வல்லகோட்டை என்றும், கோவில் வல்லக்கோட்டை முருகன் கோவில் என்றும் அழைக்கப்படுகிறது. வல்லம்போரில் சோழர்கள் வல்லாட்ட போர்நகர்வினை வைத்து போரிட்டதாகவும், மேலும் சீவல்லபா என்ற பாண்டிய மன்னன் இலங்கை தேசத்தை எதிர்த்துப் போரிட்டபொழுது வல்லாட்ட விளையாட்டு மூலம் படை நகர்வினைக் கணித்துப் போரில் வென்றதாகவும் இதனால் வல்லபா என்ற பட்டம் பெற்றதாகவும் கூறப்படுகிறது.இந்தியப்புராணங்களில் சதுரங்கமானது தெற்கிலிருந்து பரவியதாக குறிப்பிடும்வண்ணமாக இராமாயண காவியமானது மன்னன் இராவணன் தனது மனைவி மண்டோதரியை மகிழ்விக்க சதுரங்கத்தை கண்டுபிடித்தார் என்றும் அவர் உடனடியாக அவரை தோற்கடித்தார் என்றும் குறிப்பிடுகிறது .
.
# வல்லாட்டம்

## தொன்மக்கதை

### தலபுராணச் செய்தி

திருவாரூர் மாவட்டத்தில் அமைந்துள்ள பூவனூர் சதுரங்க வல்லபநாதர் கோயில் தலபுராணம் வல்லாட்டம் பற்றிய சில தகவல்களைத் தருகிறது. வாசுசேனன் (வாசுதேவன்) என்ற பாண்டிய மன்னனின் மகள் ராசராசேசுவரி வல்லாட்டத்தில் சிறந்து விளங்கியதாகவும், வல்லாட்டத்தில் யார் தன் மகளை வெற்றி பெறுகிறார்களோ அவருக்கே அவளைத் திருமணம் செய்து வைப்பதாகவும் அறிவித்தார் மன்னர். பின்னர் இறைவனே மனித வடிவில் வந்து ராசராசேசுவரியை வல்லாட்டத்தில் வென்று வல்லபா என்ற பட்டத்துடன் மணமுடித்ததாகவும் இத்தலபுராணம் கூறுகிறது .
# வல்லாட்டம்

## முருகன் விளையாடிய விளையாட்டு

போர்க்கடவுள் முருகனை வல்லாட்டத்தில் வல்லவராகப் பரிபாடல் குறிப்பிடுகிறது.  
இதன் பொருள், வில்லிலிருந்து அம்பு பாய்வது போல மலர்கள் கொட்டும். வல்லு விளையாட்டில் வல்லவனே! வட்டு உருட்டுவதிலும் வல்லவனே! தாய விளையாட்டிலும் வல்லவனே கேள்! குன்றத்தில் உள்ள கருவி போரில் முழங்குவது போல முழங்கும். மழை மேகங்கள் இடியாக முழங்கும். அருவி கொட்ட அதன் நீர் முத்துக்களால் வரை அணி பெற்றுத் திகழும்...போரிடும் வேல்-படை கொண்ட முருகனே!  
வல்லாட்டம் விளையாடிய முருகனின் கோவில், இன்றைய வல்லக்கோட்டை முருகன் கோவில் ஆகும்.
# வல்லாட்டம்

## சிந்துச் சமவெளியுடன் தொடர்பு

சிந்துச் சமவெளி அகழாய்வில் கிடைத்த சதுரங்கக் காய்களும் தமிழகத்தில் கிடைத்துள்ள வல்லாட்டக் காய்களும் ஒத்த அமைப்பினையும் அளவினையும் கொண்டுள்ளன.
# வல்லாட்டம்

## சொற்பிறப்பியல்

**வல்** என்ற தமிழ்ச் சொல்லுக்குச் செல், நட, நகர்த்து என்று பொருள் . **வல்லா** என்றால் நடக்க இயலாத என்ற பொருளாகும். தொடக்கக்காலங்களில் இவ்விளையாட்டு வல் என்ற சொல்லிலிருந்து **வல்லு** என அழைக்கப்பட்டது.இதற்கு நடப்பவர்கள் அல்லது போர் வீரர்கள் விளையாட்டு என்று பொருளாகும். இதிலிருந்துதான் காவல் போன்ற சொற்கள் பிறந்து பின்னர் **காவல்ரி**(குதிரைப்படை) என்று ஆங்கிலத்தில் காலாட்படையைக் குறிக்கும் சொல் பிறந்தது. வல்லு என்ற சொல்லுடன் விளையாட்டைக் குறிக்கும் ஆட்டம் என்ற சொல் இணைந்து பின்னர் வல்லாட்டம் என்றானது.
# வல்லாட்டம்

## வல்லாட்டமும் சதுரங்கமும்

வல்லாட்டத்திற்கும் சதுரங்க விளையாட்டிற்கும் பல ஒற்றுமைகள் உள்ளன. இரண்டுமே பலகை விளையாட்டுகள் ஆகும். இரண்டும் காய்களை நகர்த்தி விளையாடும் ஆட்டங்களாகும். **வல்** என்றால் நகர்த்து, செல் எனப் பொருள்கள் உண்டு. சதுரங்கக் காய்கள் யானை, குதிரை என விலங்குகளுடன் ஒப்பிடப்படுவது போலத் தமிழர்களின் போர்ப்படையில் வேட்டை நாய்கள் இருந்தபடியால் வல்லாட்டக் காய்கள் வல்லநாய் என்று நாயின் பெயரில் அழைக்கப்பட்டன. சதுரங்க விளையாட்டு காலாட்படை, குதிரைப்படை, யானைப்படை என ஒரு போர் முன்னெடுப்பு கொண்டுள்ளது. அது போலவே வல்லாட்டமும் போரிடுவதைப் போல விளையாடப்படுகிறது என்பதை வல்லுப்போர் என்று இது அழைக்கப்பட்டதாலும் போர்க் கடவுளான முருகன் வல்லாட்டத்தில் வல்லவன் எனப் பரிபாடல் 18 குறிப்பிடுவதாலும் அறிய முடிகிறது.  
தமிழ்நாட்டில் சதுரங்க விளையாட்டின் தற்போதைய மேற்கத்திய முறையிலான வரலாற்றுத் தடயங்கள் ஆங்கிலேயர் வருகைக்கு முன்னரே தமிழக மன்னர்களிடையே இருந்துள்ளதை நாயக்க மன்னர்கள் பயன்படுத்திய சதுரங்கப் பலகை மூலம் அறிந்து கொள்ளலாம்.  
தமிழகத்தைப் பூர்விகமாகக் கொண்டு இலங்கையை ஆண்ட கடைசி மன்னரான விக்ரமராசசிங்கன் ஆங்கிலேயர்களால் கி.பி.1815ஆம் ஆண்டு இலங்கையில் கைது செய்யப்பட்டுத் தமிழகம் கொண்டு வரப்பட்டு வேலூர்ச் சிறையில் அடைக்கப்பட்டார். அவர் பயன்படுத்திய சதுரங்கப் பலகையும் அவருடனே தமிழகம் கொண்டு வரப்பட்டது. இப்பலகை இன்று வேலூர் அரசு அருங்காட்சியகத்தில் உள்ளது. பொதுவாகக் கருப்பு வெள்ளை வண்ணங்களிலான சதுரங்கப் பலகையாக இது இல்லாமல் கருப்புச் சிகப்புக் கட்டங்களைக் கொண்டுள்ளது. இது தமிழகத்தில் சதுரங்க விளையாட்டின் தொடர்ச்சியைக் காட்டுகிறது.
# வல்லாட்டம்

## வல்லாட்டமும் சதுரங்கமும்

### இராணியும் படைத்தலைவரும்

வல்லாட்ட விளையாட்டில் தொடக்கக் காலத்தில் இராணி என்ற காயே கிடையாது. ஏறக்குறைய 14ஆம் நூற்றாண்டுக்குப் பிறகு படைத்தலைவரின் காய் மேற்கத்திய நாடுகளின் சதுரங்க விளையாட்டு ஒழுங்குபடுத்தலில் இராணிக் காயாக மாற்றி விளையாடப்பட்டது.
# சிதம்பரம் நடராஜர் கோயில் வழக்கு

**சிதம்பரம் நடராஜர் கோயில் வழக்கு** சிதம்பரம் நடராசர் கோயில் நிர்வாகத்தை தீட்சதர்களிடமிருந்து 1982-ஆம் ஆண்டில் தமிழ்நாடு அரசின் இந்து சமய அறநிலையத் துறை தன் பொறுப்பில் எடுத்துக் கொண்டு, 1987-ஆம் ஆண்டில் கோயிலை நிர்வகிக்க ஒரு செயல் அலுவல்ரை நியமித்தது. தமிழ்நாடு அரசின் இச்செயலை இரத்து செய்யக் கோரி, தீட்சதர்கள் சென்னை உயர் நீதிமன்றத்தில் வழக்கு தொடுத்தனர்.  
2006-ஆம் ஆண்டு இவ்வழக்கு சென்னை உயர் நீதிமன்றத்தில் விசாரணை நடைபெற்று வந்தது. 2009ம் ஆண்டில் சென்னை உயர் நீதிமன்றம் இந்த வழக்கில் அளித்த தீர்ப்பின்படி, சிதம்பரம் நடராஜர் கோவிலில், அறநிலையத்துறை சார்பில், மீண்டும் செயல் அலுவலர் நியமிக்கப்பட்டார்.  
செயல் அலுவலரின் நியமனத்தை எதிர்த்து, பொது தீட்சிதர்கள் மற்றும் பாரதிய ஜனதா கட்சியின் மூத்த தலைவர் சுப்பிரமணியன் சுவாமி சார்பில் தனித் தனி மனுக்கள், இந்திய உச்ச நீதிமன்றத்தில் தாக்கல் செய்யப்பட்டன.  
இதற்கிடையே பொது தீட்சிதர்கள், இந்து சமய அறநிலைய சட்டம் தங்களுக்குப் பொருந்தாது என்றும், ஏனென்றால் தாங்கள் இந்து சமயத்துக்குள்ளேயே தனியான சைவ சமய உட்பிரிவினர் என்று கூறி ஒரு மேல் முறையீட்ட்டு மனுவை உச்சநீதிமன்றத்தில் தாக்கல் செய்தது. எனவே இது குறித்து முடிவு எடுத்த பின்னரே இறுதித் தீர்ப்பு வழங்க இயலும் எனக்கூறி டிசம்பர் 2013-ஆம் ஆண்டில் உச்ச நீதிமன்றம் தீர்ப்பை ஒத்து வைத்தது.  
இந்த வழக்கை விசாரித்த இந்திய உச்ச நீதிமன்றம் 7 சனவரி 2014 அன்று சிதம்பரம் நடராசர் கோயில் நிர்வாகத்தை பொது தீட்சிதர்களே நிர்வகிக்கலாம் என்றும், அக்கோயிலுக்கு தமிழ்நாடு அரசின் இந்து சமய அறநிலையத் துறை மூலம் நியமித்த செயல் அலுவலர் நியமனம் செல்லாது எனவும் தீர்ப்பு வழங்கியது.  
இத்தீர்ப்பை எதிர்த்து தமிழ்நாடு அரசு உச்ச நீதிமன்ற அமர்வில் மேல் முறையீடு செய்ததது. சிதம்பரம் நடராசர் கோயிலை தீட்சதர்களே நிர்வாகம் செய்து கொள்ளலாம் என்றும், கோயில் நிர்வாகத்தில் தமிழ்நாடு அரசு தலையீடு செய்யக்கூடாது என 8 ஏப்ரல் 2019 அன்று உச்ச நீதிமன்ற அமர்வு தீர்ப்பு வழங்கியது.
# சிதம்பரம் நடராஜர் கோயில் வழக்கு

## வழக்கின் வரலாறு

சிதம்பரம் நடராஜர் கோயில் நிர்வாகத்தை யார் நடத்துவது என்பது தொடர்பாக 1885ஆம் ஆண்டிலேயே சென்னை உயர் நீதிமன்றத்தில் வழக்கு நடைபெற்றது. அப்போது இந்த வழக்கில் தீர்ப்பளித்த நீதிபதிகள் தி. முத்துச்சாமி ஐயர் மற்றும் செப்பர்டு, “சிதம்பரம் கோயில் தீட்சிதர்களின் தனிச் சொத்து என்று சொல்வதற்கு எந்தவொரு ஆதாரமும் இல்லை” என்று கூறியுள்ளனர் ( A.S.Nos.108 and 159 of 1888 Dt 17.3.1890). அதன் பின்னர் 1951-ஆம் ஆண்டில் சென்னை உயர் நீதிமன்றம் வழங்கிய தீர்ப்பிலும் சிதம்பரம் கோயில் தீட்சதர்களின் தனிச் சொத்து அல்ல; பொதுவான கோயில்தான் என்பது உறுதிப்படுத்தப்பட்டது.  
குமாரசாமி ராஜா முதல்வராக இருந்தபோது, கோயிலை அரசின் சட்ட வரம்புக்குள் கொண்டுவருவதற்கு எனப்பிறப்பிக்கப்பட்ட ஆணையை சென்னை உயர் நீதிமன்றம் இரத்துசெய்தது. அவருக்குப் பிறகு பொறுப்பேற்ற சக்ரவர்த்தி இராஜாஜி முதலமைச்சராக இருந்த காலத்தில், தீர்ப்பை எதிர்த்து தமிழக அரசின் சார்பில் உச்ச நீதிமன்றத்தில் மேல்முறையீடு செய்யப்பட்டது. ஆனால், அவருக்குப் பிறகு முதல்வரான காமராஜரின் ஆட்சியின் போது, அந்த மேல்முறையீட்டு மனு திரும்பப் பெறப்பட்டது. அதனால் அந்தக் கோயிலின் நிர்வாகம் தீட்சிதர்கள் வசமே தொடர்ந்தது.
# சிதம்பரம் நடராஜர் கோயில் வழக்கு

## வழக்கின் வரலாறு

### எம்.ஜி.ஆர் நடவடிக்கை

சிதம்பரம் நடராஜர் கோயிலில் நடைபெற்றுவந்த பல்வேறு முறைகேடுகள் குறித்துப் புகார்கள் தெரிவிக்கப்பட்டது. அதனால் எம்.ஜி.ஆர் தலைமையிலான அரசு, சிதம்பரம் கோயிலுக்கு நிர்வாக அதிகாரி ஒருவரை நியமித்தது. அந்த உத்தரவை இரத்து செய்யும்படி தீட்சிதர்கள் கோரியபோது, சென்னை உயர் நீதிமன்றம் அதை ஏற்கவில்லை. 1997-ல் மு. கருணாநிதி முதல்வராக இருந்தபோது, தீட்சிதர்களின் மனுவை நீதிமன்றம் தள்ளுபடி செய்தது. அதன் மீது தீட்சிதர்கள் தாக்கல் செய்த சீராய்வு மனுவும் 2006-ல் நிராகரிக்கப்பட்டது. இதை எதிர்த்து அவர்கள் மேல்முறையீட்டு மனு ஒன்றைத் தாக்கல் செய்தனர். அதன் மீது 2009 பிப்ரவரியில் தீர்ப்பளித்த நீதிபதி பானுமதி, கோயில் நிர்வாக அதிகாரியை தமிழக அரசு நியமித்தது செல்லும் எனத் தெளிவுபடுத்தியதோடு, நிர்வாக அதிகாரிக்கு ஒத்துழைப்புத் தருமாறு தீட்சிதர்களுக்கு உத்தரவிட்டார். ஆனால், அந்தத் தீர்ப்பையும் தீட்சிதர்கள் ஏற்காமல் உச்ச நீதிமன்றத்தில் மேல்முறையீடு செய்தனர். அந்த மனு மீதுதான் இப்போது உச்ச நீதிமன்றம் தீர்ப்பு வழங்கியிருக்கிறது.
# மாரான் மாவட்டம்

**மாரான் மாவட்டம்** (ஆங்கிலம்: *Maran District*; மலாய்: *Daerah Maran*; சீனம்: 马兰县; ஜாவி: مارن ); என்பது மலேசியா, பகாங் மாநிலத்தில் உள்ள ஒரு மாவட்டம். இதன் தலைப் பட்டணம் மாரான்.  
முன்பு மாரான் மாவட்டத்தின் ஒரு பகுதியாக இருந்த பெரா மாவட்டம் 1981-ஆம் ஆண்டில் தனி மாவட்டமாகப் பிரிக்கப்பட்டது.
# மாரான் மாவட்டம்

## பொது

இந்த மாவட்டம் பகாங் மாநிலத்தின் மையத்தில் அமைந்துள்ளது. இதைச் சுற்றி குவாந்தான் மாவட்டம், பெக்கான் மாவட்டம், ரொம்பின் மாவட்டம், பெரா மாவட்டம், தெமர்லோ மாவட்டம், ஜெராண்டுட் மாவட்டம் ஆகிய மாவட்டங்கள் உள்ளன.  
முன்பு மாரான் மாவட்டம், பெக்கான் மாவட்டத்தின் கீழ் ஒரு நகராண்மைக் கழகமாக இருந்தது.  
1981 ஜனவரி மாதம்; மாரான் நகரம், தெமர்லோ மாவட்டத்தின் புக்கிட் செகும்பல் *(Mukim Bukit Segumpal),* செனோர் *(Chenor),* கெர்த்தாவ் *(Kertau)* ஆகிய நகரங்களுடன் இணைக்கப்பட்டு புதிய மாரான் மாவட்டம் உருவாக்கப்பட்டது.
# மாரான் மாவட்டம்

## நிர்வாகப் பிரிவுகள்

மாரான் மாவட்டத்தில் நான்கு முக்கிம்கள் உள்ளன:
- புக்கிட் செகும்பால் - *Bukit Segumpal*
- செனோர் - *Chenor*
- கெர்த்தாவ் - *Kertau*
- லூயிட் - *Luit*
# மாரான் மாவட்டம்

## மக்கள்தொகையியல்

பின் விவரங்கள் மலேசிய புள்ளியியல் துறை 2010-ஆம் ஆண்டு மக்கள் தொகை கணக்கெடுப்பின் அடிப்படையில் அமைந்துள்ளது.  
| மாரான் இனக்குழுக்கள் 2010-ஆம் ஆண்டு மக்கள் தொகை கணக்கெடுப்பு |  |  |
| --- | --- | --- |
| பூமிபுத்ரா | 106,406 | 95.7% |
| சீனர் | 3,406 | 3.1% |
| இந்தியர் | 1,219 | 1.1% |
| மற்றவர் | 161 | 0.1% |
# பெக்கான் மாவட்டம்

**பெக்கான் மாவட்டம்** (ஆங்கிலம்: *Pekan District*; மலாய்: *Daerah Pekan*; சீனம்: 北根縣; ஜாவி: ڤکن ); என்பது மலேசியா, பகாங் மாநிலத்தில் உள்ள ஒரு மாவட்டம். இதன் தலைப் பட்டணம் பெக்கான்.  
இந்த மாவட்டத்தின் வடக்கில் குவாந்தான் மாவட்டம், கிழக்கில் தென் சீனக் கடல், மேற்கில் மாரான் மாவட்டம் மற்றும் தெற்கில் ரொம்பின் மாவட்டம் ஆகியவை எல்லைகளாக உள்ளன.
# பெக்கான் மாவட்டம்

## பொது

மலேசியாவின் இரண்டாவது பிரதமர் துன் அப்துல் ரசாக் உசேன் அவர்களும், இப்போதைய பிரதமர் நஜீப் துன் ரசாக் அவர்களும் இந்த நகரில் பிறந்தவர்கள். பிரதமர் நஜீப் துன் ரசாக்கின் தந்தையார்தான் துன் அப்துல் ரசாக்.  
பெக்கான் நகரின் பழைய பெயர் இந்திராபுரா. இந்தியாவில் இருந்து வந்த இந்திய வணிகர்கள் இந்திராபுரா என்று அழைத்தனர்.
# பெக்கான் மாவட்டம்

## நிர்வாகப் பிரிவுகள்

மாரான் மாவட்டத்தில் 11 முக்கிம்கள் உள்ளன:  
- பெக்கான் - *Pekan*
- பெபார் - *Bebar*
- தெமாய் - *Temai*
- லெப்பார் - *Lepar*
- கோலா பகாங் - *Kuala Pahang*
- லாங்கார் - *Langgar*
- கஞ்சோங் - *Ganchong*
- பகாங் துவா - *Pahang Tua*
- புலாவ் மானிஸ் - *Pulau Manis*
- புலாவ் ரூசா - *Pulau Rusa*
- பென்யோர் - *Penyor*
# பெக்கான் மாவட்டம்

## பெக்கான் நாடாளுமன்றத் தொகுதி

### மலேசியப் பொதுத் தேர்தல், 2022

| நாடாளுமன்றம் | தொகுதி | நாடாளுமன்ற உறுப்பினர் | கட்சி |
| --- | --- | --- | --- |
# பெக்கான் மாவட்டம்

## பெக்கான் நாடாளுமன்றத் தொகுதி

### மலேசியப் பொதுத் தேர்தல், 2013

| நாடாளுமன்றம் | தொகுதி | நாடாளுமன்ற உறுப்பினர் | கட்சி |
| --- | --- | --- | --- |
# பெக்கான் மாவட்டம்

## பெக்கான் சட்டமன்றத் தொகுதிகள்

### மலேசியப் பொதுத் தேர்தல், 2013

பெக்கான் நாடாளுமன்றத் தொகுதியில் நான்கு சட்டமன்றத் தொகுதிகள் உள்ளன.  
| நாடாளுமன்றம் | மாநிலம் | தொகுதி | சட்டமன்ற உறுப்பினர் | கட்சி |
| --- | --- | --- | --- | --- |
# பெக்கான் மாவட்டம்

## மக்கள்தொகையியல்

பின் விவரங்கள் மலேசிய புள்ளியியல் துறை 2010-ஆம் ஆண்டு மக்கள் தொகை கணக்கெடுப்பின் அடிப்படையில் அமைந்துள்ளது.  
| பெக்கான் இனக்குழுக்கள் 2010-ஆம் ஆண்டு மக்கள் தொகை கணக்கெடுப்பு |  |  |
| --- | --- | --- |
| பூமிபுத்ரா | 101,953 | 96.9% |
| சீனர் | 1,373 | 1.3% |
| இந்தியர் | 392 | 0.4% |
| மற்றவர் | 1,500 | 1.4% |
# சேத்துமான்

**சேத்துமான்** (*Seththumaan*) 2022 ஆம் ஆண்டு வெளிவந்த ஓர் இந்திய தமிழ் மொழி நாடகத் திரைப்படமாகும். தமிழ் என்ற அறிமுக இயக்குநரால் எழுதி இயக்கப்பட்டுள்ளது. எழுத்தாளர் பெருமாள் முருகன் எழுதிய வறுகறி என்ற சிறுகதையின் முழுநீள திரைப்பட வடிவமே சேத்துமான் திரைப்படமாகும். இத்திரைப்படத்தில் மாணிக்கம், அசுவின், பிரசன்னா பாலச்சந்திரன் மற்றும் சாவித்திரி ஆகியோர் நடித்துள்ளனர். 2022 ஆம் ஆண்டு மே மாதம் 27 ஆம் தேதியன்று திரைப்படம் வெளியிடப்பட்டது.
# சேத்துமான்

## நடிகர்கள்

பூச்சியாக மாணிக்கம்  
குமரேசன் வேடத்தில் அசுவின் சிவா  
வெள்ளையனாக பிரசன்னா பாலச்சந்திரன்  
சாவித்திரி  
ரங்கனாக அருள் குமார்
# சேத்துமான்

## கதை

நாமக்கல் மாவட்டத்தின் ஒரு சிறிய கிராமத்தில் கதை நிகழ்கிறது. தாத்தா பூச்சியப்பனின் அரவணைப்பில் வளர்கிறான் 10 வயது சிறுவன் குமரேசன். அவனை நன்கு படிக்கவைத்து ஆளாக்க விரும்புகிறார் ஒடுக்கப்பட்ட வகுப்பை சேர்ந்த பூச்சியப்பன். கூடை பின்னி விற்கும் அவர், ஊர் மிராசுவான வெள்ளையனுக்கு எடுபிடி வேலையும் செய்கிறார். சேத்துமான் பன்றிக் கறி சாப்பிட விரும்பும் மிராசு அதற்காக ஆள் சேர்க்கிறார். ஒரு பன்றியை வாங்கி, அதை கொன்று, அதன் மாமிசத்தை நண்பர்களுடன் பங்கு பிரித்துக்கொள்ள திட்டமிடுகிறார். அந்த நாளும் வருகிறது. பூச்சியப்பனும், பேரன் குமரேசனும் அந்த நாளை எப்படி எதிர்கொண்டனர் என்பது கதையாகும்.
# சேத்துமான்

## தயாரிப்பு

சேத்துமான் திரைப்படம் தமிழ் என்பவரை இயக்குநராக அறிமுகப்படுதுகிறது. முன்னதாக இவர் பட்டாளம் (2009), பிரியாணி (2013) போன்ற படங்களில் உதவி இயக்குநராக பணியாற்றியுள்ளார். பல திரைக்கதைகளை எழுதிய இயக்குநர் தமிழால் அவற்றை வெற்றிகரமாக திரைப்படங்களாக்க முடியவில்லை. ஒழிவுதிவசதே காளி (2015) என்ற மலையாளத் திரைப்படத்தைப் பார்த்த பின்னர் குறைந்த செலவிலும் திரைப்படங்களை உருவாக்க முடியும் என்று நம்பிக்கை கொண்டார். தமிழ் எழுத்தாளர் பெருமாள் முருகனின் சிறுகதையான வறுகறியை அடிப்படையாகக் கொண்டு சேத்துமானை உருவாக்கியுள்ளார். ஒரு தாத்தா மற்றும் அவரது பேரனின் உறவை திரைப்படம் பேசுகிறது. அதே நேரத்தில் சாதி மற்றும் இறைச்சியின் அரசியலையும் கூர்மையாகப் பார்க்கிறது.  
6 லட்சம் ரூபாய் செலவில் படத்தைத் தயாரித்து முடித்துவிடலாம் என்று தமிழ் திரைப்படத்தை தொடங்கினார். ஆனால் இப்பணத்தால் புகைப்படக் கருவி போன்ற உபகரணங்களின் வாடகைச் செலவைக் கூட சமாளிக்க முடியவில்லை. நிதி உதவிக்காக இயக்குநர் பா.ரஞ்சித்தை அணுகினார். அவரும் திரைப்படத்தை தயாரிக்க உதவினார்.  
சேத்துமான் திரைப்படம் வெளியாவதற்கு முன்பே, கேரளாவின் பன்னாட்டுத் திரைப்பட விழா மற்றும் சென்னை பன்னாட்டுத் திரைப்பட விழா உள்ளிட்ட திரைப்பட விழாக்களில் திரையிடப்பட்டு பாராட்டுகளைப் பெற்றது.
# சேத்துமான்

## விமர்சனங்கள்

சோனிலைவ் நிறுவனம் சேத்துமான் திரைப்படத்தை 27 மே 2022 அன்று வெளியிட்டது. புத்திசாலித்தனமாக எழுதப்பட்ட உரையாடல்கள் சேத்துமானின் சிறப்பம்சங்களில் ஒன்றாகும் என தி நியூ இந்தியன் எக்சுபிரசு செய்தித்தாள் திரைப்படத்திற்கு ஒரு நேர்மறையான மதிப்பாய்வை வழங்கியது. உணவு மற்றும் அரசியலைச் சார்ந்த ஒரு திரைப்படத்தில் தமிழ் இயக்குநராக அறிமுகமாகியுள்ளார் எனவும் உணவு அரசியலில் ஒரு கடினமான படம் சேத்துமான் என்றும் பத்திரிகைகள் சேத்துமான் திரைப்படம் பற்றி குறிப்பிட்டுள்ளன.
# செவ்வயிறு நீல்தாவா

**செவ்வயிறு நீல்தாவா** (*Rufous-bellied niltava*)(*நீல்தாவா சுந்தரா*) என்பது பழைய உலக ஈப்பிடிப்பான் குடும்பத்தில் உள்ள ஒரு பறவை சிற்றினம் ஆகும்.
# செவ்வயிறு நீல்தாவா

## வாழிடம்

செவ்வயிறு நீல்தாவா வங்காளதேசம், பூட்டான், சீனா, இந்தியா, லாவோஸ், மியான்மர், நேபாளம், பாக்கித்தான், தாய்லாந்து மற்றும் வியட்நாம் ஆகிய நாடுகளில் காணப்படுகிறது. இதன் இயற்கை வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# செவ்வயிறு நீல்தாவா

## விளக்கம்

செவ்வயிறு நீல்தாவாவின் நீளம் 15 முதல் 18 செ.மீ வரையும் உடல் எடையானது 19 முதல் 24 கிராம் வரையும் இருக்கும். இது வட்டமான தலையுடன், மிகவும் குட்டையான வால் மற்றும் அகண்ட அடியினைக் கொண்ட அலகினையும், கொண்ட பெரிய, தடிமனான மற்றும் பிரகாசமான ஈப்பிடிப்பான் ஆகும்.
# செவ்வயிறு நீல்தாவா

## வகைப்பாட்டியல்

சீனாவின் தெற்கு மற்றும் தென்கிழக்காசியாவில் காணப்படும் நீல்தாவா பேரினத்தில் உள்ள ஆறு சிற்றினங்களில் செவ்வயிறு நீல்தாவாவும் ஒன்றாகும். இந்த பறவை சில சமயங்களில் புஜியன் நீல்தாவா மற்றும் செம்புழை நீலதாவா ஆகியவற்றுடன் தொடர்புடையதாகக் கருதப்படுகிறது.  
இது 1837-ல் பிரையன் ஹோட்ஜ்சன் என்பவரால் விவரிக்கப்பட்டது. *சுந்தர* என்ற குறிப்பிட்ட அடைமொழியானது *சுந்தர்* என்ற இந்தி வார்த்தையின் லத்தீன் மயமாக்கப்பட்ட சொல்லாகும். இதன் பொருள் "அழகானது" என்பதாகும்.  
செவ்வயிறு நீல்தாவா **நீலம் மற்றும் ஆரஞ்சு நீல்தாவா** அல்லது **கருப்பு மற்றும் ஆரஞ்சு நீல்தாவா** என்றும் அழைக்கப்படுகிறது. ஏனெனில் ஆணின் நீல மேல் பகுதிகள் குறைவான வெளிச்சத்தில் கருப்பு நிறமாகக் காணப்படும். இதன் பிறப் பெயர்களாக ஆரஞ்சு-வயிற்று நீல்தாவா, அழகான நீல்தாவாஅல்லது சுந்தர உள்ளன.
# செவ்வயிறு நீல்தாவா

## வகைப்பாட்டியல்

### துணை இனங்கள்

*நீ. சு. சுந்தரா* - <small>(ஹோட்ஜ்சன், 1837)</small>: பரிந்துரைக்கப்பட்ட துணையினங்கள், இது நேபாளத்திலிருந்து கிழக்கே மத்திய மற்றும் கிழக்கு இமயமலையிலும் தென் சீனாவிலிருந்து மியான்மர் வரையிலும் காணப்படுகிறது. இனப்பெருக்கம் செய்யாத பறவைகள் வடகிழக்கு வங்காளதேசத்தில் காணப்படுகின்றனர்.  
*நீ. சு. விசுலெரி* - <small>(திச்சுருசுட், 1926)</small> : வட இந்தியா மற்றும் பாக்கித்தானில் உள்ள இமயமலையில் கிழக்கு நோக்கி உத்தராகண்டம் வரை பரவியுள்ளது. ஹக் விசுலரின் நினைவாக இந்த துணையினப் பெயரிடப்பட்டுள்ளது.  
*நீ. சு. டெனோடாடா*- <small>(பேங்சு & பிலீப்சு, 1914)</small>: கிழக்கு மியான்மர், தெற்கு சீனா மற்றும் வடமேற்கு வியட்நாமில் காணப்படுகிறது. இனப்பெருக்கம் செய்யாத பறவைகள் தெற்கே வடக்கு தாய்லாந்து மற்றும் இந்தோசீனாவில் காணலாம். ஆண்களின் திட்டு மற்றும் கழுத்தில் அதிக ஆலிவ்-பழுப்பு நிறமும், நெற்றியில் செம்-பழுப்பு நிறமும் மேல் வால்-மறைப்புகள் மற்றும் வால் விளிம்புகளில் செம்-பழுப்பு நிறமும் காணப்படும்.
# செவ்வயிறு நீல்தாவா

## சூழலியல் மற்றும் நடத்தை

### உணவுமுறை

செவ்வயிறு நீல்தாவா முக்கியமாகப் பூச்சி உண்ணக்கூடியது. இதன் உணவில் முதன்மையாகச் சிறிய முள்ளெலும்புகள் மற்றும் இளம் உயிரிகளும் (குறிப்பாக எறும்புகள் மற்றும் வண்டுகள்) காணப்படுகிறது. பழங்களை அவ்வப்போது உட்கொள்ளும். இரையைப் பிடிப்பதற்காக அடிமரத்தில் அமைதியாக அமர்ந்து வெளியே குதித்து அல்லது தரையில் விழுந்து பெறுகின்றது. செவ்வயிறு நீல்தாவா தனித்தனியாகவோ அல்லது இணையாகவோ உணவைச் சேகரிக்கின்றன. சில சமயங்களில் கலப்பு-இன மந்தைகளுடன் சேரும். குளிர்காலத்தில் தனிமையாகக் காணப்படும்.
# ஆசிய சிவப்பு கண் சின்னான்

**ஆசிய சிவப்பு கண் சின்னான்** (*பைக்னோனோடசு புரூனியசு*) என்பது குருவி வகைப் பறவைகளில் கொண்டைக்குருவி குடும்பத்தைச் சேர்ந்தது. இது மலாய் தீபகற்பம், சுமத்ரா மற்றும் போர்னியோவில் காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான தாழ் நில காடுகள் ஆகும்.
# ஆசிய சிவப்பு கண் சின்னான்

## வகைப்பாட்டியல்

ஆசிய சிவப்பு-கண் சின்னானின் மாற்றுப் பெயர்களாகப் பழுப்பு சின்னான் (பொதுவான சின்னானுக்கும் இப்பெயர் பயன்படுத்தப்படுகிறது), சிவப்பு கண் பழுப்பு சின்னான் மற்றும் சிவப்பு கண் சின்னான் (ஆப்பிரிக்க சிவப்பு கண் சின்னானுக்கும் பயன்படுத்தப்படுகிறது) ஆகியவை அடங்கும்.
# ஆசிய சிவப்பு கண் சின்னான்

## வகைப்பாட்டியல்

### துணையினங்கள்

இரண்டு துணையினங்கள் இந்தச் சிற்றினத்தின் கீழ் அங்கீகரிக்கப்பட்டுள்ளன:  
- *பை. பு. புருனேயசு* - <small>பிளைத், 1845</small> : மலாய் தீபகற்பத்திலிருந்து சுமத்ரா மற்றும் போர்னியோ மற்றும் அருகிலுள்ள தீவுகள் வரை கண்டுபிடிக்கப்பட்டது
- *பை. பு. சாபோலியசு*-ஓபர்கோசெர்<small>, 1917</small> : அனாம்பசு தீவுகளில் காணப்படுகிறது
# செங்குத நீல்தாவா

**செங்குத நீல்தாவா** (*Rufous-vented niltava*)(*நீல்தாவா சுமத்ரானா*) என்பது பழைய உலக ஈப்பிடிப்பான் குடும்பத்தில் உள்ள ஒரு பறவைச் சிற்றினமாகும் . இது சுமத்ரா மற்றும் மலாய் தீபகற்பத்தில் காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# பெரும் நீல்தாவா

**பெரும் நீல்தாவா** (*Large niltava*)(நீல்தாவா கிராண்டிசு) என்பது பழைய உலக ஈப்பிடிப்பான் குடும்பத்தில் உள்ள ஒரு பறவைச் சிற்றினம் ஆகும். இது வங்காளதேசம், பூட்டான், கம்போடியா, சீனா, இந்தியா, இந்தோனேசியா, லாவோஸ், மலேசியா, மியான்மர், நேபாளம், தாய்லாந்து மற்றும் வியட்நாம் ஆகிய நாடுகளில் காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல மலைக் காடுகள் ஆகும்.
# நோட்டியம் சமர்

**நோட்டியம் சமர்** அல்லது **எபேசஸ் சமர்** (* Battle of Notium* or *Battle of Ephesus*) என்பது கிமு 406 இல் பெலோபொன்னேசியப் போரில் எசுபார்த்தன் கடற்படை ஈட்டிய வெற்றியாகும். போருக்கு முன், ஏதெனியன் தளபதி ஆல்சிபியாடீசு தன் படையின் பெரும்பகுதியை நோட்டியம் துறைமுகத்தில் தன் உதவிப் படைத் தளபதியான அந்தியோக்கசின் தலைமையில் இருக்கவைத்து, எவ்விதத்திலும் போர்களில் தலையிடக்கூடாது என்று கண்டிப்பான உத்தரவிட்டார். பின்னர் ஒரு சிறுபடையுடன் போசியா என்ற இடத்துக்குச் சென்றார். ஆனால் அவரது கட்டளைகளை மீறி, அந்தியோகஸ் எசுபார்த்தன்களை ஒரு சிறிய ஏமாற்றுப் படை மூலம் தூண்டிவிட்டு போருக்கு இழுக்க முயன்றார். அப்போது நடந்த போரில் எசுபார்த்தன் தளபதி லைசாந்தரின் தலைமையிலான படைகள் ஏதெனியன் கடற்படையின் மீது குறிப்பிடத்தக்க வெற்றியைப் பெற்றன. இந்த எசுபார்த்தன் வெற்றி ஏதெனிய தளபதி ஆல்சிபியாட்சின் வீழ்ச்சிக்கு வழிவகுத்தது, மேலும் கடலில் ஏதெனியர்களை தோற்கடிக்கக்கூடிய ஒரு தளபதியாக லைசாந்தர் தன்னை நிரூபித்துக்கொண்டார்.
# நோட்டியம் சமர்

## முன்னுரை

கிமு 407 இல், இறந்த மைண்டாரசுக்குப் பதிலாக எசுபார்த்தன் கடற்படையின் தளபதியாக லைசாந்தர் நியமிக்கப்பட்டார். அவர் ஒரு கடற்படையைத் திரட்டி எசுபார்த்தாலிருந்து ஏஜியன் கடல் வழியாக கிழக்கு நோக்கிப் பயணம் செய்து, இறுதியில் எபேச்சை அடைந்தார். அங்கு அவர் 70 கப்பல்களுடன் ஒரு தளத்தை நிறுவினார். மேலும் அவர் எபேச்சில் கப்பல் கட்டும் முயற்சியில் ஈடுபட்டு அதன்வழியாக கப்பல்களின் எண்ணிக்கையை 90 ஆக உயர்த்தினார். எபேச்சில், அவர் பாரசீக இளவரசர் சைரசுடன் இராஜதந்திர உறவுகளை ஏற்படுத்திக்கொண்டார். லைசாந்தர் சைரசுடன் தனிப்பட்ட நட்பை வளர்த்துக் கொண்டார். மேலும் எசுபார்த்தன் படகோட்டிகளின் ஊதியத்தை ஒரு நாளைக்கு 3ல் இருந்து 4 ஓபோல்களாக அதிகரிக்க இளவரசர் தனது சொந்த பணத்தை நிதியாக வழங்க ஒப்புக்கொண்டார். இந்த கூடுதல் சம்பளம் மூலம், எசுபார்த்தன் கடற்படை ஏதெனியன் கடற்படையில் இருந்து அனுபவம் வாய்ந்த படகோட்டிகளை ஈர்த்தது.  
ஏதெனிய கடற்படை தளபதி ஆல்சிபியாட்சுக்கு, லைசாந்தருடன் போர் செய்யவேண்டிய அவசியம் ஏற்பட்டது. அவர் தனது கடற்படையை நோட்டியத்திற்கு செலுத்தி வந்தடைந்தார். அங்கு இருந்து அவர் கடலில் எசுபார்த்தன் கடற்படையை உன்னிப்பாகக் கவனிக்க முடிந்தது. இருப்பினும், நோட்டியத்தில் காத்திருந்தும், லைசாந்தரை சண்டைக்காக வெளியே கொண்டு வர முடியவில்லை. அதனால், அல்சிபியாட்ஸ் போசியாவின் முற்றுகையில் திராசிபுலசுக்கு உதவ கொஞ்சம் துருப்புக்களுடன் வடக்கே பயணம் செய்தார். தன் கடற்படையின் பெரும்பகுதிக்கு *அல்சிபியாடெசின் கைபர்னெட்ஸ்* அல்லது ஹெல்ம்ஸ்மேன் தலைமையின் கீழ் வைத்துவிட்டு புறப்பட்டார். இந்த அளவிலான ஒரு கடற்படை (அல்சிபியாட்ஸ் புறப்பட்ட பிறகு நோட்டியத்தில் 80 கப்பல்கள் இருந்தன) பாரம்பரியமாக பல தளபதிகளின் கட்டளையிடப்பட்டிருக்கும், அல்லது குறைந்தபட்சம் ஒரு போர்க்கலத் தலைவரின் தலைமையில் இருக்கும்; அல்சிபியாட்சின் வழக்கத்திற்கு மாறான இந்த முடிவு பண்டைய மற்றும் நவீன எழுத்தாளர்களால் பரவலாக விமர்சிக்கப்பட்டது. அந்தியோகஸ் புறப்படும்போது தனது துணைத் தளபதியிடம் "லைசாந்தரின் கப்பல்களைத் தாக்காதே." என்று கட்டளை இட்டுச் சென்றார். ஆனால் சில காரணங்களால், உதவிப் படைத் தளபதியான அந்தியோக்கசின் இந்த உத்தரவுக்குக் கீழ்ப்படிய வேண்டாம் என்று முடிவு செய்தார். மேலும் ஏதெனியர்களுக்கு வெற்றியைக் கொடுக்கும் என்று அவர் நினைத்த ஒரு தந்திர செயலை செயல்படுத்த முயன்றார்.
# நோட்டியம் சமர்

## சமர்

எசுபார்த்தன்களை சண்டைக்கு இழுக்க முயன்ற, அந்தியோகஸ் 10 கப்பல்களுடன் எபேசஸ் நோக்கிப் பயணம் மேற்கொண்டார். அவரது சிறிய கடற் படையை விரட்டி பின்தொடர்ந்து வருமாறு பெலோபொன்னேசியர்களை தூண்டி வெளியே இழுப்பது அவரது திட்டமாக இருந்தது. அவ்வாறு வெளியேவரும் எசுபார்த்தன் படைகளை பதுங்கி உள்ள ஏதெனியப் படை தாக்கும் திட்டம் இருந்தது. இந்த திட்டம் சிசிகஸ் சமரில் அதிர்ச்சியூட்டக்கூடியதாக ஏதெனியன் வெற்றியை மிகவும் ஒத்ததாக இருந்தது. ஆனால் நோட்டியமில் இருந்த நிலையானது அந்த போரில் இருந்து முற்றிலும் வேறுபட்டதாக இருந்தது. போர்திட்டத்தை நடைமுறைபடுத்தியபோது, எசுபார்த்தன்களின் தாக்குதலால் அந்தியோகசின் கப்பல் மூழ்கடிக்கப்பட்டது. அதனால் அவர் கொல்லப்பட்டார். ஏதெனியப் படையில் மீதமுள்ள ஒன்பது கப்பல்கள் எசுபார்த்தன் படைகள் விரட்டிவர அவை நோட்டியம் நோக்கி விரைந்து செலுத்தப்பட்டன. அங்கு முழு எசுபார்த்தன் கடற்படையும் திடீரென்று வந்ததால் முதன்மை ஏதெனியன் படை போருக்கு தயாராக இல்லாமையால் பிடிபட்டது. தொடர்ந்து நடந்த சண்டையில், 15 ஏதெனியன் கப்பல்கள் கைப்பற்றப்பட்டன, ஏழு கப்பல்கள் மூழ்கடிக்கப்பட்டன. எதிர்பாராத வெற்றியைப் பெற்ற எசுபார்த்தன்கள் மீண்டும் எபேச்சுக்குச் சென்றனர். அதே நேரத்தில் ஏதெனியர்கள் மீண்டும் ஒரு குழுவாக நோட்டியத்திற்குத் திரும்பினர்.
# நோட்டியம் சமர்

## பின்விளைவு

போரைப் பற்றிய செய்தி கிடைத்ததும், ஆல்சிபியாட்ஸ் போசியாவின் முற்றுகையிலிருந்து நீங்கி தெற்கே திரும்பி நோட்டியத்தில் கடற்படையை வலுப்படுத்தினார். இதனால் இரண்டு கடற்படைகளுக்கு இடையே தோராயமான எண்ணிக்கை சமநிலையை மீட்டெடுக்கபட்டது. லைசாந்தரை போருக்கு இழுக்கும் முயற்சிகள் தோல்வியடைந்தன. இருப்பினும், இரண்டு கடற்படைகளும் கடலில் ஒருவரையொருவர் தொடர்ந்து கவனித்துக் கொண்டிருந்தன.  
நோட்டியத்தில் ஏற்பட்ட தோல்வி ஏதெனிய அரசியலில் ஆல்சிபியாட்சின் செல்வாக்கில் முழுமையான வீழ்ச்சியை ஏற்படுத்தியது. சிசிகஸ் வெற்றிக்குப் பிறகு தனக்கான ஆதரவை மீட்டெடுத்த அவர், பெரும் எதிர்பார்ப்புகளுடன் தலைமை தளபதியாக நியமிக்கபட்டிருந்தார். ஆனால் இந்தத் தோல்வியினால் இவர் எதற்காக அந்தியோகசின் பொறுப்பில் கடற்படையை ஒப்புவித்து சென்றார் என்ற கேள்வி எழுப்பினர். அவரது அரசியல் எதிரிகள் இந்தத் தோல்வியை ஒரு வாய்ப்பாக பயன்படுத்தி, அவரை பதவியில் இருந்து நீக்கினர். பதவியில் இருந்து விலக்கப்படது தெரிந்ததும் மீண்டும் ஏதென்சுக்குத் திரும்பாத அவர், திரேசியன் செர்சோனீசில் தனக்குச் சொந்தமான நிலத்திற்கு வடக்கே பயணம் செய்தார்; ஈகோஸ்ப்பொட்டாமியில் ஒரு ஆலோசனை சொல்லவந்ததைத் தவிர, போரில் அவரது ஈடுபாடு முடிந்தது.
# குவாந்தான் மாவட்டம்

**குவாந்தான் மாவட்டம்** (ஆங்கிலம்: *Kuantan District*; மலாய்: *Daerah Kuantan*; சீனம்: 关丹县; சாவி: كوانتن ); என்பது மலேசியா, பகாங் மாநிலத்தில் உள்ள ஒரு மாவட்டம். இதன் தலைப் பட்டணம் குவாந்தான். பகாங் மாநிலத்தின் வடகிழக்கில் அமைந்துள்ளது.  
இந்த மாவட்டத்தின் வடக்கில் திராங்கானு மாநிலத்தின் கெமாமான் மாவட்டம்; கிழக்கில் தென்சீனக் கடல்; மேற்கில் மாரான் மாவட்டம் மற்றும் செராண்டுட்டு மாவட்டம்; தெற்கில் பெக்கான் மாவட்டம் ஆகியவை எல்லைகளாக உள்ளன.  
மாவட்டத்தில் உள்ள முக்கிய நகரங்கள் குவாந்தான் மற்றும் பண்டார் இந்திரா மக்கோத்தா *(Bandar Indera Mahkota).* இதர நகரங்கள் பஞ்சிங், சுங்கை லெம்பிங், கம்பாங் மற்றும் பெசெரா.
# குவாந்தான் மாவட்டம்

## நிர்வாகப் பிரிவுகள்

மாரான் மாவட்டத்தில் 6 முக்கிம்கள் உள்ளன:  
- பெசெரா - *Beserah*
- குவாந்தான் - *Kuantan*
- பெனோர் - *Penor*
- சுங்கை காராங் - *Sungai Karang*
- சுங்கை லெம்பிங் - *Sungai Lembing*
- உலு லேப்பார் - *Ulu Lepar*
# குவாந்தான் மாவட்டம்

## குவாந்தான் மாவட்ட வரலாறு

முதலாம் நூற்றாண்டில் சிது, ஆங்கிலம்: *Chih-Tu;* or *Chihtu;* or *Ch-ih-t'u;*; சமசுகிருதம்: *Raktamaritika* or *Raktamrittika;* சீனம்: 赤土国; மலாய்: *Tanah Merah*) எனும் பேரரசின் ஒரு பகுதியாக குவாந்தான் நகரம் இருந்தது. 'சிது' என்றால் 'சிகப்பு மண்' (*Red Earth Kingdom*) என்று பொருள்.  
11-ஆம் நூற்றாண்டில், குவாந்தான் நிலப்பகுதி, சயாமியர்களால் கையகப்படுத்தப் படுவதற்கு முன்பு, பெங்-கெங் *(Pheng-Kheng)* எனும் மற்றும் ஒரு சிறிய பேரரசால் ஆளப்பட்டது. 15-ஆம் நூற்றாண்டில், சிறிது காலம் மலாக்கா பேரரசாலும் ஆளப்பட்டது.  
19-ஆம் நூற்றாண்டின் பிற்பகுதியில், சீன சுரங்கத் தொழிலாளர்கள் மற்றும் சீன வணிகர்களின் வருகையால் குவாந்தான் வளர்ச்சி பெறத் தொடங்கியது. குவாந்தான் நகரம் 1850-ஆம் ஆண்டுகளில் நிறுவப்பட்டதாகக் கூறப்படுகிறது.